Ware vriendskap word nie gekoop nie - Voelgoed
Tuis Voelgoed Jy net Beter Ware vriendskap word nie gekoop nie
Ware vriendskap word nie gekoop nie
Struikelblokke kan ons maklik pootjie. Dit steel ons lewensvreugde. Nogtans kan jy kies om op te staan en dit as 'n geleentheid vir groei te gebruik.
Daar is 'n gesegde: Wys my jou vriende en ek wys jou jou toekoms. Ons word geken aan die mense in wie se geselskap ons gereeld verkeer.
Vriende, anders as familie, is 'n keuse: 'n Mens kan kies saam met wie jy jou tyd wil deurbring. Iemand het gesê dit is die familie wat ons vir onsself kies. Jy deel jou drome, hoop, vrese en hartseer met hulle.
Vriendskappe as sosiale verhoudings is van onskatbare waarde. Dit help jou ontwikkel en verskaf leiding op die kronkelende pad van die lewe. Jy word soos jou vriende, want julle praat oor dieselfde dinge. Hulle waarhede word jou waarhede en julle stem meestal saam oor sake.
Moenie saam sit en pity parties hou nie
As 'n vriendin dus haar lot by jou bekla en vertel hoe sleg haar man haar behandel, of hoe moeilik dit gaan met haar gesondheid, en jy luister net sonder om van haar te verskil, beteken dit jy stem saam. Dan word daardie dinge 'n realiteit in haar lewe maar ook in joune.
Hierdie gedagtes groei in jou gemoed en jou hart, en jy begin vir ander mense vertel hoe swaar dit met jou vriendin gaan. As ander nou met jou saamstem, word dit 'n algemene geloof en praat almal oor haar lewe wat so moeilik is. Dit is so goed soos om vir iemand 'n doodsvonnis te teken. Almal begin haar nou bejammer, en as ander jou jammer kry, dan kry jy jouself ook sommer jammer.
Glo my, ek weet hoe dit voel om in selfbejammering vas te val. Toe my ouers destyds geskei is, was dit die verskoning vir my lewe. Ek het alles oorboord gegooi en 'n pad van selfvernietiging geloop, want ek het mos 'n rede gehad hoekom my lewe so 'n gemors was.
[VIDEO] Sien uitdagings as geleenthede om te groei
Praat haar eerder moed in en gee hoop
Die lewe gaan nie oor ons gemak nie. Dit gaan oor ons oorwinnings oor die uitdagings waarvoor ons elke dag te staan kom. As jy jouself 'n goeie vriendin wil noem, moenie saamstem oor hoe sleg dit gaan nie.
Ons dink dikwels dit gaan daaroor om te luister en in ander se lief en leed te deel. Eintlik maak dit net 'n deur oop vir selfbejammering en word ons geluk en vreugde in die proses gesteel.
Jy kan wel luister, maar direk daarna moet jy antwoorde van hoop gee. Gee raad en bemoediging om die uitdaging uiteindelik in oorwinning te kan verander. Dit is nie altyd fisiese oorwinnings nie.
Partykeer is iemand vasgevang in 'n verhouding of 'n huwelik waarin dit regtig sleg gaan. Dan is die pad eerder een waar jy hoop moet gee en bid dat God se planne sal geskied en dat hierdie verhouding sal herstel.
Om regtig daar te wees vir iemand anders, moet jy woorde van geloof en oorwinning spreek. Moenie iemand 'n verskoning gee om te glo haar lewe is 'n gemors nie. Wees iemand wat ander wegsleep van die put van swaarmoedigheid, wat partykeer makliker en gemakliker lyk.
Die lewe gaan nie oor ons gemak nie, maar oor ons stories van uithou en aanhou oor die uitdagings wat ons elke dag die hoof moet bied.
Dis belangriker om te gee as om te neem
Wees iemand wat die beste in ander na vore bring. Iemand wat ander uitdaag om nog meer geloof, waagmoed en 'n sterker karakter aan die dag te lê. Om ander uit te daag om na hoër hoogtes te streef is om iemand se hart aan te raak.
Dis 'n wonderlike voorreg om daar te wees vir iemand anders. Dit is iets wat gegee word sonder dat dit gemeet word. Ware vriendskap is om iemand anders se behoeftes bo jou eie te stel. Dis om uit te reik na iemand anders en om bereid te wees om op te offer. Dit is 'n diep vertroue, betroubaarheid en lojaliteit.
Dis belangrik om aandag en tyd af te staan hieraan, en om dáár te wees wanneer sy jou die dag nodig het. C.J. Langenhoven het gesê: Die ware vriendskap, nou, is nie te koop nie; want vriendskap vind nie sy lus in neem nie maar in gee.